Astudiaeth Achos – Welsh 


Gofynnodd y rhieni am gyfryngu, gan eu bod wedi bod yn briod am ugain mlynedd a phump ar hugain ac wedi gwahanu oherwydd anffyddlondeb y tad. Mae ganddynt fab deng mlwydd oed, oedd yn ei chael hi’n anodd delio â gwahaniad ei rieni, gan arwain at beidio â bod eisiau mynd i’r ysgol, peidio â chymdeithasu gyda ffrindiau, teimlo dicter tuag at ei dad am adael a symud i fyw gyda’i bartner newydd. Nid oedd y rhieni ar delerau cyfeillgar; roeddent yn cyfathrebu drwy eu mab, nid oedd trefniadau cyswllt cyson ar waith, nac arferion sefydlog wedi’u rhoi ar waith.
Roedd y fam yn dymuno i’w mab fod yn hapus ac yn fodlon, ac i’r tad fod yn fwy presennol ym mywyd eu mab. Nod y fam oedd blaenoriaethu gwella cyfathrebu fel nad oedd eu mab yn cael ei gynnwys, ac i sefydlu trefniadau cyswllt cyson. Cydnabu’r tad pam roedd eu mab yn teimlo dicter tuag ato, ac roedd hefyd yn awyddus i flaenoriaethu gwella cyfathrebu, gweithredu cynllun cyswllt ac atgyweirio ei berthynas gyda’i fab.
Fel rhan o’r broses gyfryngu, casglwyd dymuniadau a theimladau’r plentyn, a oedd yn dangos ei fod yn teimlo nad oedd ei rieni’n ei amddiffyn rhag dadleuon, ei fod angen cymryd ochr er mwyn cadw ei rieni’n hapus, a’i fod yn teimlo bod ei dad yn rhoi blaenoriaeth i’w bartner newydd drosto ef. Roedd am weld ei dad yn amlach ac i dreulio amser un-i-un gydag ef.
Mynychodd y rhieni chwe sesiwn gyfryngu, gwrandawasant ar ddymuniadau a theimladau eu mab, a chydnabod bod angen iddynt roi blaenoriaeth iddo a gosod eu gwahaniaethau o’r neilltu. Cytunasant i ddefnyddio ap cyd-rianta i gyfathrebu, a alluogodd nhw i drafod unrhyw faterion oedd ganddynt, a galluogodd y tad i roi mwy o gefnogaeth i’r fam.
Cafodd trefniadau cyswllt eu gweithredu, gan gynnwys cynyddu’r cyswllt â’r tad ac amser penodol lle byddai’r tad yn treulio amser un-i-un gyda’u mab. Cytunodd y rhieni hefyd ar gynllun ar gyfer achlysuron arbennig, gan leddfu’r pwysau ar eu mab rhag gorfod dewis rhyngddynt.
Yn ystod y sesiwn adolygu, dywedodd y rhieni fod eu mab, ers iddynt ddechrau cyfathrebu’n uniongyrchol â’i gilydd a chytuno ar drefniadau cyswllt, yn ymddangos yn fwy setledig, bodlon ac yn hapus o wybod pryd roedd yn treulio amser gyda phob rhiant, ac yn arbennig o fwynhau’r amser un-i-un ychwanegol gyda’i dad. Casglwyd dymuniadau a theimladau’r plentyn eto, ac adlewyrchodd yr hyn a ddywedodd y rhieni; roedd yn hapus ei fod yn gwybod pryd y byddai’n treulio amser gyda’i rieni, roedd ei berthynas â’i dad wedi gwella’n sylweddol, roedd yn teimlo’n fwy setledig ynghylch partner newydd ei dad, ac roedd ei fam yn ymddangos yn hapusach. Dywedodd hefyd ei fod yn falch bod ei rieni wedi cytuno pryd y byddai pob un ohonynt yn mynychu ei gemau pêl-droed, ac nad oedd bellach angen iddo gyfathrebu rhwng ei rieni.
Wrth gau’r achos, dywedodd y fam:
“Mae wedi bod yn wych; rydych chi wedi bod yn arbennig. O ble ddechreuon ni i ble rydyn ni nawr, rydych chi wedi datrys gymaint o bethau i ni ac mae pethau gymaint gwell. Diolch, Claire.”
Dywedodd y tad:
“Rydyn ni wedi dod yn bell iawn; mae wedi bod yn hollol wych. Rydych chi wedi bod yn ddi-farn; hebddoch chi byddai pethau wedi bod yr un fath. Fe wnaethoch chi roi blaenoriaeth i’n mab drwy’r amser a’m helpu i weld pethau o wahanol safbwyntiau.”



